2017. gada 24. maijā

Informācija IeVP tīmekļvietnei

**Svētki dvēselei: ieskats Iļģuciema cietuma Mātes dienā**

**Aizvadītajā svētdienā Iļģuciema cietumā notika Mātes dienas svinības, kurās piedalījās vairāk nekā 100 dalībnieki - 50 bērni, vecumā no viena mēneša vecuma līdz 17 gadiem, 25 notiesātās mātes, viņu tuvinieki un citi dalībnieki.**

Iļģuciema cietuma priekšniece pulkvežleitnante Inna Zlatkovska atzīst: *“Ikviena mamma Mātes dienā būtu pelnījusi īpašu uzmanību un rūpes. Tāpēc ik gadu cenšamies organizēt mātēm veltītus pasākumus, kuros iesaistām sievietes no Mātes un bērnu nodaļas, kā arī citas ieslodzītās un viņu tuviniekus. Tie ir emocionāli brīži, kas pacilā un iedvesmo jaunai, likumu paklausīgai dzīvei. Viņām ir iespēja sajusties vajadzīgām savām ģimenēm, bet ģimenes locekļiem tā ir papildus tikšanās ar savām māmiņām un vecmāmiņām.”*

Mātes dienas ietvaros cietumā ar savu unikālo cilvēkmīlestības terapiju bija ieradušies septiņi Dakteri Klauni, kuru darbs līdz šim vairāk bija saistīts ar bērniem slimnīcās.

Daktere Klauns Tatjana Starodubova stāsta par savu pirmo pieredzi ieslodzījuma vietā: *“Vienā brīdī likās, ka visa zāle ir kā viens vesels organisms, kur kopīgs prieks daudzās ģimenes pārvērš vienā lielā ģimenē, tur pazuda visas barjeras un bija īsta brīvības izjūta. Mums bija savi kopīgi joki, mēs runājām īpašajā valodā “džibrišā”, dāvinājām viens otram pūkainās puķes, konfektes, apmainījāmies ar apskāvieniem un kopā izveidojām vienu lielu skaistu stāstu.”*

Savukārt Dakteris Klauns Raimonds Jirgensons saka: *“Ja nemaldos, tad Eiropā un varbūt pat pasaulē vēl nav tādas prakses, ka Dakteri Klauni apmeklē cietumus un tur strādā ar ģimenēm, tāpēc šī ir pilnīgi jauna pieredze. Bērni un viņu mātes mūs uzņēma ar lielu sajūsmu, mēs kopā veidojām puķītes, taisījām bērnu rotaļu pīrsingu, līmējām uzlīmes, kas ģimenēm palika kā taustāma piemiņa par Dakteriem Klauniem. Mēs atradāmies slēgtā telpā, bet laiks pagāja nemanot, jo tā bija nemitīgas sadarbības performance.”*

Svētkus īpašus un aizkustinošus ar savu bilingvālo priekšnesumu padarīja Rīgas pašvaldības Bērnu un jauniešu centra struktūrvienības *„Imanta”* bērnu popmūzikas ansamblis *“7.līnija”* un tā vadītāji Āris un Saulceris Ziemeļi. *“Svarīgi dot cilvēkiem labāko no sevis, mūsu gadījumā tā ir mūzika un viss, kas ar to saistīts”*, tā Āris Ziemelis. Šīs apburošās, talantīgās audzēknes un brīnišķīgie mūziķi uzrunāja katru sirdi ar savu dziļo muzikālo Mātes dienas vēstījumu. Koncerts noslēdzās ar dziesmām *“Uzsniga sniedziņš balts”*, kurai nupat apritēja 30 gadi, un *“7.līnija”*, liekot visiem klātesošajiem aizdomāties par dzīves vērtībām.

Noslēgumā ar spilgtiem un aizraujošiem numuriem uzstājās Biedrības *“Cirka mākslinieku asociācija”* harizmātiskais klauns Mihails Basmanovs un šarmantās mākslinieces: solo – žongliere Darja Makarova un burvju triku meistare Valentīna Volkova, kas bija iespējams pateicoties Biedrības *“Iļģuciema Sievietes”* nenovērtējamam atbalstam.

Svinības ar veldzējošu saldējumu atbalstīja SIA *“RIMI Latvia”*, kas sniedza daudz pozitīvu emociju un prieku bērniem, radot īpašu noskaņu ieslodzījuma vietā.

Šis pasākums patiešām bija cilvēkmīlestības terapija dvēselei, kur ieslodzījuma vietas darbinieki, brīvprātīgie, bērni, notiesātās māmiņas, nevalstiskās organizācijas, uzņēmumi, katrs to dalībnieks deva no sevis labāko un skaistāko, kas viņos ir.

ESF projekta *“Bijušo ieslodzīto integrācija sabiedrībā un darba tirgū”* (identifikācijas Nr.9.1.2.0/16/I/001) mērķis ir sniegt atbalstu esošajiem un bijušajiem ieslodzītajiem, sekmējot viņu integrāciju sabiedrībā un darba tirgū. Projekta aktivitātes 85 % apmērā finansē ESF, un 15 % ir valsts budžeta finansējums. Projekta ietvaros tiek organizēti pasākumi notiesātajām un viņu ģimenēm. Šo aktivitāšu mērķis ir sekmēt ģimenes saikņu nostiprināšanu un notiesāto iekļaušanos sabiedrībā.





Projekta partneri:

Papildus informācija:

**Līga Ņenaševa**

Ieslodzījuma vietu pārvaldes

Eiropas Sociālā fonda projekta

“Bijušo ieslodzīto integrācija sabiedrībā un darba tirgū”

(ID Nr. 9.1.2.0/16/I/001) Klientu atbalsta bloka

Ģimenes dienu ieviešanas ieslodzījuma vietās koordinatore

E-pasts: [liga.nenasova@ievp.gov.lv](mailto:liga.nenasova@ievp.gov.lv)